S-1290/2022

Mál þetta, sem dómtekið var fyrr í dag, var höfðað með ákæru lögreglustjórans á Suðurnesjum 4. júlí 2022 á hendur ákærða, J-x-x M-x-x J-x-x, fæddum [...], spænskum ríkisborgara;

„fyrir fíkniefnalagabrot, með því að hafa þriðjudaginn 3. maí 2022, staðið að innflutningi á samtals 423,67 grömmum af kókaíni (að styrkleika 66- 70%, sem samsvarar 74- 78% af kókaínklóríði), ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi AY993 frá Helsinki, Finnlandi, falin innvortis í samtals 43 pakkningum.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk framangreind 423,67 gaf kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001.“

Forsendur og niðurstaða:

Við þingfestingu máls þessa fyrr í dag játaði ákærði sök. Játning ákærða fær stoð í gögnum málsins. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Við ákvörðun refsingar er til þess að líta að ákærði er í málinu sakfelldur fyrir að hafa flutt hingað til lands nokkurt magn af kókaíni, ætluðu til söludreifingar í ágóðaskyni. Til grundvallar þykir verða að leggja að ákærði hafi einungis komið að flutningi efnanna til landsins en hann hvorki komið að skipulagningu né fjármögnun innflutningsins. Þá liggur ekkert haldbært fyrir um að ákærða hafi áður verið gerð refsing. Samkvæmt þessu og að gættu magni og styrkleika þeirra efna sem ákærði flutti til landsins þykir refsing hans, í ljósi dómaframkvæmdar, réttilega ákveðin fangelsi í níu mánuði. Til frádráttar refsingunni kemur gæsluvarðhald sem ákærði hefur sætt frá 4. maísl. að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau fíkniefni sem ákærði var með í vörslum sínum við komuna til landsins 3. maísl.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakarkostnað samkvæmt framlögðu sakarkostnaðaryfirliti og þeim reikningum er því fylgja, samtals 418.544 krónur. Ákærði greiði einnig þóknun skipaðs verjanda síns, H-kvk-ef A-kvk-ef lögmanns, sem með hliðsjón af fyrirliggjandi tímaskýrslu og að virtu umfangi málsins þykir réttilega ákveðin svo sem í dómsorði greinir. Ákærði greiði einnig útlagðan ferðarkostnað verjanda með þeim hætti er þarsegir.

Dóm þennan kveður upp K-kk-nf H-kk-nf héraðsdómari.

Dómsorð:

Ákærði, J-x-x M-x-x J-x-x, [...] sæti fangelsi í níu mánuði. Til frádráttar refsingunni kemur gæsluvarðhald sem ákærði hefur sætt frá 4. maí 2022 að fullri dagatölu.

Ákærði sæti upptöku á 423,67 grömmum af kókaíni.

Ákærði greiði þóknun skipaðs verjanda síns, H-kvk-ef A-kvk-ef lögmanns, 1.143.900 krónur að virðisaukaskatti meðtöldum, og útlagðan ferðakostnað verjanda,108.984 krónur. Þá greiði ákærði 418.544 krónur í annan sakarkostnað.

K-kk-nf H-kk-nf